Z A P I S N I K
4. sjednice Vijeća Gradske četvrti Sesvete 
održane 29. rujna 2017. Sesvete, Bistrička 7-Gimnazija Sesvete s početkom u 17,00 sati



sa 4. sjednice Vijeća Gradske četvrti Sesvete, održane 29. rujna 2017., s početkom u 17,00 sati u Gimnaziji Sesvete – polivalentnoj dvorani u prizemlju, Sesvete, Bistrička ulica 7.

Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Marko Galić, Ivanka Gregoranić, Mira Halapa, Maja Buljubašić, Stjepan Kezerić, Tihomir Lukanić, Vladimir Marić, Dražen Markota, Boris Matoic, Jurica Jug, Mladen Šturlić-Tupek, Zlata Trošelj, Nataša Vučkov. 

Opravdano odsutni:
- Damir Kostanjski
 
Nazočno radno i gosti:
- Stipe Jurić, Branko Combaj i Petar Vukelić – Gradski ured za mjesnu samoupravu, P.O. 
  Sesvete
- Miroslav Polovanec - zastupnik Gradske skupštine s područja Gradske četvrti Sesvete
- Darko Katuša – zastupnik Gradske skupštine s područja Gradske četvrti Sesvete
- Krunoslav Tepeš – Gradski ured za prostorno uređenje, izgradnju Grada, graditeljstvo,
   komunalne poslove i promet, Sektor za ceste, pomoćnik pročelnika 
- Zlatko Makar – Gradski ured za imovinsko-pravne poslove i imovinu Grada – Odjel za 
   izvlaštenje – voditelj Odjela
- Marko Matoc – Gradski ured za imovinsko-pravne poslove i imovinu Grada
- Slavko Ivanković – ravnatelj Gimnazije Sesvete (- uvodni dio sjednice)
- Ivana Markić – novinarka Radio Martina  
- Borko Samec, novinar portala Sesvete danas 
- Ivan Dokša – voditelj Tehničke službe Živog zida 
- Danijela Jukić i Vlatka Burić – građanke iz Soblinca

	Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, sve radno i druge nazočne zahvaljuje na odazivu, konstatira da je prisutno 17 članova Vijeća, te Vijeće može pravovaljano odlučivati. Na početku 1. točke dnevnog reda dolazi još jedan član te Vijeće nastavlja s radom u nazočnosti 18 članova Vijeća.

- Predsjednik Vijeća potom upoznaje s dostavljenim obraćanjem stranke Živi zid s najavom nazočnosti sjednici te željom njenog snimanja i prenošenja internetom, što da će predložiti Vijeću na izjašnjenje. Zatim zahvaljuje ravnatelju Gimnazije Sesvete, g. Slavku Ivankoviću, na gostoprimstvu za održavanje sjednice Vijeća u novouređenom prostoru i pokazivanju novouređenih dvoranskih prostorija - uređenih uz pomoć Vijeća GČ Sesvete. 

- Slavko Ivanković – zahvaljuje Vijeću na uvažavanju potreba Gimnazije Sesvete za uređivanjem prostora dvorana i pratećeg prostora u prizemlju, te poziva Vijeće kad će za to imati potrebu, te članove Vijeća, da mu se jave – mogućnost korištenja prostora dvorana je otvorena, kao i za druge ustanove, uz vannastavne aktivnosti škole, kulturna i druga događanja. Novouređene prostore ranije je koristila strukovna Srednja škola Jelkovec – koja je preselila u novi objekt u Novom Jelkovcu, te je trebalo pristupiti preuređenju prostora.

- Stjepan Kezerić potom zahvaljuje svima na odazivu na sjednici Vijeća, te vezano na obraćanje Živog zida upoznaje s člancima 70. do 73. iz točke VIII. Poslovnika o radu Vijeća Gradske četvrti Sesvete koji se odnose na javnost rada Vijeća i poziva Vijeće da se očituje i izjasni o obraćanju Živog zida u pogledu snimanja i prenošenja sjednice Vijeća, te da se isto ne odnosi na pravo prisustvovanja sjednicama predstavnika stranaka i građana, a sjednici Vijeća prisustvuju novinari iz dva medija koji su pokazali interes za isto, te je omogućena javnost u praćenju rada Vijeća. 

- Tihomir Lukanić – navodi da nije nigdje čuo, odnosno vidio i pročitao temeljem čega članovi Vijeća mogu odlučivati o tome po čemu se obraća Živi zid.

- Stjepan Kezerić pozivajući se ponovno na odredbe Poslovnika daje na glasovanje prijedlog iz obraćanja Živog zida da se Živom zidu omogući snimanje i prijenos sjednice Vijeća.
	Za prijedlog izjasnila su se 2 člana Vijeća, 3 su suzdržana i 12 protiv, te predsjednik konstatira da Vijeće nije prihvatilo omogućavanje snimanja i prenošenja sjednice po obraćanju i u organizaciji Tehničke službe Živog zida. 

- Stjepan Kezerić dalje navodi da izabrana članica Vijeća, gđa Nataša Vučkov do sada zbog svojih obveza i nemogućnosti prisustvovanja sjednicama, zbog kojih je opravdala izostanke, nije dala prisegu člana Vijeća, predlaže obaviti čin davanja prisege na ovoj sjednici, te čita tekst prisege člana Vijeća Gradske četvrti – koju gđa Vučkov daje i potpisuje. 
- Potom predlaže usvajanje zapisnika s 3. sjednice Vijeća od 29. kolovoza 2017. 
Članovi Vijeća nemaju primjedbi na zapisnik s 3. sjednice te je isti usvojen sa 16 glasova za i 1 suzdržan – gđa Vučkov navodi da nije bila na prethodnoj sjednici te se stoga izjašnjava suzdržanom. 

- Stjepan Kezerić potom iznosi prijedlog dnevnog reda 4. sjednice, naglašavajući da je prva točka uvrštena u dnevni red po prethodnom traženju informacija o pripremama uz nastavak Branimirove, upravo po traženju Vijeća.
	Na prijedlog dnevnog reda primjedbi nije bilo, te je Vijeće jednoglasno usvojilo slijedeći             
 
DNEVNI RED :

1. Informacija o pripremama izgradnje nastavka Branimirove ulice u Sesvetama (Gradski ured za prostorno uređenje, izgradnju Grada, graditeljstvo, komunalne poslove i promet) i Informacija o otkupu nekretnina na trasi nastavka Branimirove ulice u Sesvetama (Gradski ured za imovinsko pravne poslove i imovinu Grada)  
2. Prijedlog osnivanja radnih tijela Vijeća Gradske četvrti Sesvete
3. Prijedlog Zaključka o II. Izmjeni Plana komunalnih aktivnosti Gradske četvrti Sesvete za 2017.
4. Izmjena i dopuna Odluke o postavi kioska na javnim površinama – davanje mišljenja Vijeća
5. Obavijesti, pitanja i prijedlozi

/ Prelazi se na rad po dnevnom redu. /


Ad 1)

- Stjepan Kezerić navodi da je prema traženju s ranijih sjednica Vijeća, obzirom na stalnu preopterećenost prometnica kroz središnji dio Sesveta i povećanje broja vozila koja se kreću iz svih prilaznih smjerova i ulijevaju u Zagrebačku, te višegodišnje naglašavanje prometne problematike u Sesvetama i ocjenu nastavka Branimirove kao prioriteta i prometnice koja bi bitno trebala rasteretiti prometom prezagušeni središnji dio Sesveta i najave izrade  dokumentacije i rješavanja imovinsko-pravnih odnosa – zatraženo od Gradskog ureda za prostorno uređenje, izgradnju Grada, graditeljstvo, komunalne poslove i promet i Gradskog ureda za imovinsko-pravne poslove i imovinu Grada podnošenje Izvješća o pripremama za izgradnju nastavka Branimirove i rješavanja imovinsko-pravnih odnosa, te nazočnost predstavnika i stručnih djelatnika iz oba Ureda sjednicama Vijeća radi davanja potrebnih informacija. 
Nadalje pita zašto su istekle važnosti ranije ishođenih lokacijskih dozvola i zašto nisu već obnovljene za I. i II. etapu nastavka prometnice.

	Konstatira da je u Izvješćima navedeno da su na I. etapi riješeni imovinsko-pravni odnosi za 67%  trase, a na II. za cca 33% trase, no da je za otkupe u 2017. bilo osigurano 50 mil. kn, a prema dostupnome ništa nije utrošeno za nove otkupe.

- Krunoslav Tepeš navodi da je nastavak Branimirove od strateškog značaja za Grad, ukupna duljina trase planirane prometnice je 3.872m, podijeljena zbog zahtjevnosti rješavanja dokumentacije u 3 etape. Širina trase je od 29 do 34m, s 2 odvojena kolnika, praćena nogostupima, hortikulturom i javnom rasvjetom. 
Za I. dionicu novelirana je dokumentacija i pred par dana izdata je nova, lokacijska dozvola, riješeno imovinsko-pravnih odnosa u cca 67% trase. Za II. dionicu izrađen je novi idejni projekt, pri kraju je prikupljanje uvjeta javno-pravnih tijela, po čemu će se ishoditi lokacijska dozvola za koju će zahtjev biti predat kroz nekoliko dana. Riješeno je cca 33% imovinsko-pravnih odnosa na trasi, na kojoj su 2 cestovna objekta. Za III. dionicu izrađen je novi idejni projekt prikupljena velika većina posebnih uvjeta (- treba još jedan) i predat je zahtjev za lokacijsku dozvolu, imovinsko-pravni odnosi još nisu rješavani, za nastavak poslova otkupa osigurava se 34 mil. kn.

- Zlatko Makar navodi kako su na I. etapi veliki problem imovinsko-pravni odnosi uz 3 objekta za koje je postupak na Ustavnom sudu – obitelji Zebec, Selak i Mikuš s nelegalno izgrađenim dijelovima objekata na koridoru prometnice.

- Stjepan Kezerić pita koja su potraživanja vlasnika uz otkup nekretnina. 

- Zlatko Makar navodi da su prve procjene vrijednosti nekretnina bile više, no nakon stupanja na snagu novog Zakona o procjeni vrijednosti nekretnina rađene su nove, niže procjene vrijednosti, poseban su problem nelegalno izgrađeni dijelovi objekata na koridoru Branimirove.
- Nataša Vučkov navodi – vlasnici su nezadovoljni što im se ne otkupljuju čestice u cijelosti, konstatira da se i na obnovu dokumentacije također troše sredstva te pita koliko je do sada utrošeno sredstava za dokumentaciju.

- Zlatko Makar – Grad u prvom koraku ide na rješavanje imovinsko-pravnih odnosa mirnim putem i ne otkupljuje čestice u cijelosti – i tzv. preostali dio, a otkupe vrši prema važećoj dokumentaciji i elaboratima procjena vještaka, 
- Krunoslav Tepeš navodi – sada nema podataka o iznosima za izradu dokumentacije, lokacijske dozvole su važeće 2 godine i mogu se produljiti za još 2, dakle 4 godine, tehnička dokumentacija više neće zastarijevati te će rješavanje otkupa ići brže, naknadno se mogu dostaviti podaci o dosad utrošenome za dokumentaciju.

- Zlata Trošelj – dugo se već Branimirova ističe kao prioritet, ocjenjuje otkupi su trebali ići brže primjenjujući i postupke izvlaštenja i ne dozvoljavajući zastaru dokumentacije. Apelira na ubrzanje obnove i kompletiranja dokumentacije i ishođenja građevnih dozvola te pristupanja gradnji nastavka Branimirove i u tom pravcu bolju koordinaciju gradskih ureda.
- Krunoslav Tepeš – na razini Grada formirana je Radna skupina u pravcu koordinacije potrebnih aktivnosti, te se očekuje brže rješavanje imovinsko-pravnih odnosa.

- Željko Blažinović – nastavak Branimirove se već dulje spominje – od sredine 70-ih godina, te je potom uvršten koridor za tu prometnicu u GUP Sesvete, nažalost do sada se nije dovoljno napravilo. Potreban je jači pritisak na Grad - gradske urede i gradonačelnika te utjecaj i putem Gradske skupštine u tom pravcu. Potrebno je pripremiti i dostaviti grafički prikaz izvršenih otkupa, a temu nastavka Branimirove i informacije o rješavanju otkupa imati na Vijeću cca svaka 2 mjeseca, uz potrebu dogovora i osiguranja nazočnosti sjednicama Vijeća gradonačelnika Grada Zagreba i predsjednika Gradske skupštine, što bi, vjeruje, bitno pomoglo ubrzanju radnji na otkupima i pripremama gradnje, obzirom da to do sada predugo traje i moglo bi još dugo vremena. 

- Vladimir Marić – podržava prethodnike u raspravi , pita kako se dopustilo da lokacijske dozvole isteknu. Smatra Grad Zagreb bi kroz projekt „Urbane aglomeracije Zagreb“ trebao osigurati sredstva evropskih fondova za praćenje ovog projekta od strateške važnosti kako se ne bi sve isuviše oteglo, te da na sjednicama učestalije treba biti tema Branimirova uz osiguranje predstavnika iz Grada. 

- Zlatko  Makar – da bi se projekti mogli predložiti za evropske fondove trebaju biti riješeni imovinsko-pravi odnosi – što oni još nisu, te da je potrebno da Gradska skupština osigura i sredstva, posebno za otkupe nekretnina većih vrijednosti i utvrdi prioritet rješavanja nastavka Branimirove kao strateškog projekta Grada Zagreba. 

- Mladen Šturlić-Tupek ističe – potreban je brži pristup rješavanju Branimirove i do sada se moglo više odraditi. Predlaže izradu karte s prikazom parcela koje su imovinsko-pravno riješene i koje to još nisu, te ispis problema po parcelama uslijed kojih se iste ne uspijevaju otkupiti, a kartu dostaviti na mail adresu GČ Sesvete, odnosno članova Vijeća.

- Boris Matoic smatra da projekti više ne smiju ići u zastaru, pogotovu kad već ide ishođenje novih lokacijskih dozvola, te da su se sredstva do sada doista trebala bolje koristiti.

- Dražen Markota – na inzistiranje Vijeća GČ Sesvete osnovano je povjerenstvo – odnosno Radna skupina za rješavanje imovinsko-pravnih odnosa na trasi izgradnje produžene Branimirove, koja će intenzivirati rad i dopuniti se u aktivnostima s gradskim zastupnicima i predsjednicima Vijeća MO preko čijeg je područja planiran koridor nastavka Branimirove, ako treba i uz obilazak pojedinih vlasnika nekretnina.

- Tihomir Lukanić pita zašto se iz stranačke grupacije gradonačelnika, koja ima najviše mandata u ovom Vijeću, ne vrši izravan utjecaj i pritisak na gradonačelnika u pravcu rješavanja koridora nastavka Branimirove, obzirom na njenu deklariranu važnost i za Grad Zagreb. Dalje pita kada je istekao rok važenja urbanističko-tehničke dokumentacije i zašto je istekao, te što je Vijeće GČ Sesvete učinilo tijekom prošlog mandata u pravcu rješavanja imovinsko-pravnih odnosa za nastavak ove prometnice.

- Krunoslav Tepeš navodi – zakonom je određen rok važenja tehničke dokumentacije i ukoliko se ne uspiju riješiti imovinsko-pravni odnosi ona zastarijeva i mora ići u obnovu, izmjenom zakonske regulative takvi se slučajevi više neće dešavati, te da se pokreću i postupci izvlaštenja. Rok važenja lokacijskih dozvola je 4 godine (2+2), za I. dionicu je je nanovo ishođena i krenut će se u rješavanje imovinsko-pravnih odnosa te dokumentacija više neće zastarjeti. Navodi da su predstavnici Vijeća i Vijeće surađivali na razne načine s Gradom Zagrebom na temu nastavka Branimirove. 
- Stjepan Kezerić navodi da mu je poznato da je Vijeće i u prošlom mandatu surađivalo s Gradskim uredima te tražilo rješavanje koridora nastavak Branimirove, čime i sada nastavlja.

- Zlatko Makar ističe veliki je problem nelegalnih objekata ili dijelova objekata a većih vrijednosti – preko milijun kuna, koji su na koridoru prometnice, te će se zato trebati naći model rješavanja preko Gradske skupštine.

- Dražen Markota navodi da će Vijeće i predstavnici Vijeća i Radna skupina intenzivirati traženje rješavanja imovinsko-pravnih odnosa na koridoru Branimirove te u tom pravcu očekuje pomoć i gradskih zastupnika, osobito s područja GČ Sesvete.

- Marko Matoc pojašnjava postupak pristupanja rješavanju imovinsko-pravnih odnosa – uvjeti su važeća lokacijska dozvola, parcelacioni elaborati te elaborati o procjeni vrijednosti nekretnina – za što je donijet novi Zakon o procjeni vrijednosti nekretnina, te osigurana sredstva za otkupe. Proračun se puni određenom dinamikom tokom godine ali i „troši“, te u nekim momentima nema više na toj poziciji sredstava za otkupe. Ako nema uvjeta i suglasnosti za rješavanje imovinsko-pravnih odnosa mirnim putem – otkupom, može se uz određene uvjete pokrenuti postupke izvlaštenja – što je složen imovinsko-pravni postupak, nekoliko postupaka izvlaštenja je na I. etapi prometnice do sada provedeno.

-  Miroslav Polovanec daje pojašnjenja uz dolazak u proceduru Gradske skupštine imovinsko-pravnih poslova veće vrijednosti, koje ipak predlažu nadležni gradski uredi i gradonačelnik Grada Zagreba, potreba je većeg utjecaja na gradonačelnika u pravcu kompletiranja dokumentacije i bržeg postupanja nadležnih ureda za rješavanje imovinsko-pravnih odnosa za produžetak Branimirove. 

- Stjepan Kezerić predlaže donošenje zaključka o primanju na znanje izvješća Gradskih ureda o stanju izrade dokumentacije i rješavanju imovinsko-pravnih odnosa na koridoru nastavka Branimirove s konstatacijom  nezadovoljstva dosad učinjenim na planu otkupa nekretnina te poduzimanja potrebnoga i osiguranja većih sredstava u proračunu Grada i gradskim programima u pravcu ažurnije realizacije otkupa, uključivo i postupaka izvlaštenja, te konstatacijama i prijedlozima iz rasprave.

	Vijeće je po završenoj raspravi većinom glasova, sa 17 i 1 suzdržan, donijelo 


Z A K L J U Č A K
o primanju na znanje Izvješća Gradskog ureda za prostorno uređenje, izgradnju
Grada, graditeljstvo, komunalne  poslove i promet o stanju izrade dokumentacije za izgradnju nastavka Branimirove ulice u Sesvetama
i Izvješća Gradskog ureda za imovinsko – pravne poslove i imovinu Grada o postupcima rješavanja imovinsko - pravnih predmeta na koridoru prometnice


1. Vijeće Gradske četvrti Sesvete upoznato je s Izvješćem Gradskog ureda za prostorno uređenje, izgradnju Grada, graditeljstvo, komunalne poslove i promet o stanju izrade dokumentacije za izgradnju nastavka Branimirove ulice u Sesvetama.
i Izvješćem Gradskog ureda za imovinsko – pravne poslove i imovinu Grada o postupcima  rješavanja imovinsko – pravnih predmeta na koridoru prometnice u etapama od Zagrebačke ulice. 

2. Vijeće izražava nezadovoljstvo, obzirom na utvrđeni strateški gradski značaj izgradnje nastavka Branimirove ulice u Sesvetama i uvrštenost iste u ranije gradske Programe radova u djelatnosti gospodarenja vodama, prometa i komunalnog gospodarstva u Gradu Zagrebu, te Programe gradnje objekata i uređaja komunalne infrastrukture na području Grada proteklih godina i Program radova na području prometa i komunalnog gospodarstva – te s druge strane dosadašnju premalu razinu osiguranja ukupnih sredstava za rješavanje imovinsko-pravnih odnosa i premali realizaciju otkupa nekretnina na 1. i 2. etapi prometnice – koje ocjenjuje nedostatnima i presporima i koji ne obećavaju skoro rješenje ni otkupa niti izgradnje prometnice, a time niti rješenja svakodnevne prometne prezagušenosti prometnica na istočnom ulazu u Grad Zagreb koje prolaze kroz središnji dio Sesveta, uz konstataciju da dokumentacija za III. etapu radova još nije dovršena, niti pristupljeno otkupima na toj etapi.
	
3. Vijeće stoga ponovno traži od oba Gradska ureda i čelnika Grada Zagreba te Gradske skupštine Grada Zagreba poduzimanje potrebnoga, osiguranje većih sredstava u Proračunu Grada Zagreba i gradskom Programu gradnje i ažurniju realizaciju poslova otkupa uključivo i postupke izvlaštenja i drugih priprema, te ishođenje dozvola, kako bi se projekt nastavka Branimirove ulice u Sesvetama – strateškog značaja za Grad Zagreb, Gradsku četvrt Sesvete i širu regiju sjeverno i istočno od Grada Zagreba i realizirao u cjelini u doglednom vremenu. 

4. Vijeće traži daljnje periodično – dvomjesečno do tromjesečno  izvještavanje o  radnjama i otkupima nekretnina na koridoru nastavka Branimirove u Sesvetama po etapama – koliko je čestica i u kojim površinama otkupljeno od ukupnog broja čestica i površina i koliko je ostalo za otkupiti, uz kartirani prikaz situacije otkupa, te o daljnjoj dinamici rješavanja imovinsko-pravnih odnosa.

Vijeće ponovno predlaže da se razmotre mogućnosti naknada vlasnicima nekretnina na koridoru nastavka Branimirove, koji će biti zainteresirani za takvo rješenje, u vidu kompenzacije za neprodane stanove u vlasništvu Grada ili Zagrebačkog holdinga ili putem Grada s investitorima - dužnicima po određenim obvezama Gradu Zagrebu (npr. komunalnog doprinosa .....).

5.  Vijeće ponovno predlaže Gradskom uredu za prostorno uređenje, izgradnju Grada, graditeljstvo, komunalne poslove i promet – obzirom na utvrđeni strateški značaj nastavka Branimirove u Sesvetama, planiranje povećanih sredstava prilikom izrade Prijedloga Proračuna Grada Zagreba za 2018. i Programa gradnje objekata i uređaja komunalne infrastrukture na području Grada Zagreba za 2018. ili jedinstvenom programu za javne ceste, namijenjenih rješavanju imovinsko-pravnih odnosa, dovršetku dokumentacije i planiranju gradnje nastavka ove prometnice na području Sesveta, slično tome i produžene Ulice grada Vukovara – odnosno Ulice 144. brigade HV.  
     
( Predsjednik vijeća zahvaljuje predstavnicima gradskih ureda na odazivu i sudjelovanju u radu, te isti odlaze sa  sjednice Vijeća,
	sa sjednice odlazi jedan član Vijeća te isto nastavlja s radom sa 17 članova.) 

Ad 2)	

- Stjepan Kezerić daje uvodno pojašnjenje uz prijedlog sastava radnih tijela – povjerenstva Vijeća, te da su sastavi dogovoreni na nedavnoj Koordinaciji članova Vijeća – 26. rujna, uoči sjednice Vijeća. 

- Ivanka Gregoranić navodi kako bi bila više zainteresirana za rad u Povjerenstvu za igrališta i parkove, a ne toliko za Povjerenstvo za prostorno planiranje, te da li je moguća izmjena.

- Mladen Šturlić-Tupek nije za to da se sada vrše promjene, sastavi povjerenstava su dogovoreni na spomenutoj prethodnoj koordinaciji na kojoj su bili nazočni gotovo svi članovi Vijeća. 

	Vijeće je potom sa 16 glasova za i 1 suzdržan donijelo 


Z A K L J U Č A K
o osnivanju radnih tijela Vijeća Gradske četvrti Sesvete


	Vijeće Gradske četvrti Sesvete u cilju odgovarajuće pripreme i praćenja realizacije komunalnih i drugih akcija od značaja za Gradsku četvrt, te kvalitetnije suradnje s gradskim uredima, ustanovama i Podružnicama Holdinga i drugima i razmatranja pitanja od značaja za rad Vijeća, osniva slijedeća povjerenstva :


1. Povjerenstvo za vodoopskrbu i odvodnju, vodoprivredu i vodotoke
u sastavu: predsjednik  -  Antun Bošnjaković
                 članovi         -  Mira Halapa
 -   Boris Matoic

1. Povjerenstvo za promet, ceste, nogostupe, puteve i asfaltne površine
u sastavu: predsjednik  -  Damir Kostanjski
                 članovi         -  Marko Galić
 -   Tihomir Lukanić 

1. Povjerenstvo za objekte mjesne samouprave
u sastavu: predsjednica -  Zlata Trošelj
                 članovi         -  Mladen Tupek Šturlić
  -   Vladimir Marić

1. Povjerenstvo za igrališta i parkove
u sastavu: predsjednik  – Željko Blažinović
                 članovi          -  Marko Brkić
  -   Petar Bajan

1. Povjerenstvo za obrazovanje, kulturu, šport i predškolski odgoj,
u sastavu: predsjednica   - Marija Baričević
                 članovi         -   Maja Buljubašić
                                     -    Nataša Vučkov

1. Povjerenstvo za  prostorno planiranje,
u sastavu: predsjednik  -  Stjepan Kezerić
                 članovi         -  Dražen Markota
                                     -   Antun Bošnjaković
			  -   Željko Blažinović
                                     -   Ivanka Gregoranić 
   
Ad 3)

- Stjepan Kezerić navodi da je dostavljeni prijedlog izmjena Plana sačinjen na osnovu dobivenih troškovnika ili okončanih situacija, te umanjenja planskih iznosa za projekte koji su još u izradi i nisu isporučeni i obračunati. Neke akcije nije moguće realizirati, te se predlaže uvrštenje onih koje je moguće do kraja godine dougovarati i realizirati – kao predložene akcije na obnovi kolnika cesta za dougovoriti sa Zagrebačkim cestama, demontaža na 2 lokacije starih i postavljanje novih ograda sa Zrinjevcem, 3 nove akcije i 3 dopune u točki Prostori mjesne samouprave, te 3 u točki Drugi javni objekti i površine.
Također da je o prijedlogu izmjena Plana raspravljano i na nedavnoj Koordinaciji članova Vijeća, koja nije imala bitnijih primjedbi.

- Ivanka Gregoranić navodi da je mailom poslala jedan prijedlog uz sadržaj Plana, za koji smatra potrebno za raspraviti i glasovati. 

- Stjepan Kezerić – navodi da prijedlog nije stigao u službenoj formi i obrazloženjem, te predlaže da ga se dostavi naknadno i uz obrazloženje, pa ga se može raspraviti naknadno – kod iduće izmjene Plana komunalnih aktivnosti. 
	(- Jedan član Vijeća zbog obveza ranije odlazi sa sjednice.)

	Vijeće je potom većinom glasova sa 14 glasova za i 2 suzdržana, donijelo 


ZAKLJUČAK
o (II.) izmjeni Plana komunalnih aktivnosti Gradske četvrti Sesvete u 2017.


Ad 4)

- Stjepan Kezerić navodi da je Gradski ured za prostorno uređenje, izgradnju Grada, graditeljstvo, komunalne poslove i promet, Sektor za komunalne poslove zatražio mišljenja svih vijeća GČ u Gradu uz izmjene i dopune Odluke o postavi kioska na javnim površinama i Odluke o postavi pokretnih naprava na javnim površinama, te prijedloge stranaka uz izmjene namjena nekih djelatnosti u kioscima i postavljanja novih, izvod iz materijala za GČ Sesvete dostavljen je uz poziv. 
Na užem području Sesveta predlaže se prenamjena 2 dosadašnje namjene postojećih kioska te otvaranje 2 nove – obje Tisak, smatra za uputno podržati prijedloge radi omogućavanja zapošljavanja makar nekoliko novih osoba.

Članovi Vijeća nemaju primjedbi, te je Vijeće jednoglasno donijelo 


                                                            Z A K L J U Č A K 
o davanju mišljenja za izmjene i dopune Odluke o mjestima za trgovinu na malo izvan prodavaonica i tržnica i mjestima za ugostiteljsku djelatnost izvan tržnica
koje se obavljaju u kioscima


Vijeće Gradske četvrti Sesvete nema primjedbi vezano uz izmjene i dopune Odluke o mjestima za trgovinu na malo izvan prodavaonica i tržnica i mjestima za ugostiteljsku djelatnost izvan tržnica koje se obavljaju u kioscima, odnosno na lokacije i namjene kioska i pokretnih naprava po lokacijama iz važećih odluka, kao ni na predložene izmjene i dopune na području Gradske četvrti Sesvete od strane stranaka koje su se prijedlozima obratile Gradskom uredu za prostorno uređenje, izgradnju Grada, graditeljstvo, komunalne poslove i promet.


Ad 5)

- Boris Matoic predlaže da se uskoro na Vijeću raspravi tema komunalnog reda te djelovanja i postupanja komunalnog redarstva na području GČ Sesvete u 2017., uz osiguranje predstavnika Odsjeka komunalnog redarstva te komunalnih redara sjednici radi neposrednog upoznavanja s članovima Vijeća.

- Nataša Vučkov predložila je zatražiti izradu i dostavu informacije nadležnih gradskih ureda o stanju izrade dokumentacije i dozvola te o rješavanju imovinsko-pravnih odnosa na koridoru nastavka Ulice 144. brigade Hrvatske vojske (- produžene Ulice grada Vukovara) u Sesvetama – etape do Savske ceste u Jelkovcu, te dalje kao prometnice koja bi također trebala pridonijeti prometnom rasterećenju središnjeg dijela Sesveta te pristupačnosti i razvoju Gospodarske zone Sesvete – sjever i bolje prometne povezanosti Jelkovca. 

- Predsjednik navodi da će se oboje uputiti nadležnima.

- Željko Blažinović vezano uz potrebe i stanje infrastrukture u Glavnici Gornjoj predlaže vođenje računa o potrebi obnove kolnika u nastavku Gajeve ulice, koji je u veoma lošem stanju.

- Jurica Jug pita o sanacijama ulica u Novom Brestju nakon rekonstrukcije plinovoda i što je od toga preuzelo Vijeće GČ.

- Dražen Markota i Stjepan Kezerić navode da su u obnovi po dogovoru s Vijećem MO Novo Brestje kolnici u 3 ulice u Novom Brestju putem usvojenih izmjena Plana Vijeća – u Ulici maćuhica, Ul. krizantema i Ul. zumbula, te ranije i u Zagrebačkoj, koje dio pripada i Novom Brestju, a za iduću bi godinu ostale Ul. orhideja i Ul. narcisa – ukoliko to Vijeće bude prihvatilo. U njima će Plinara i Zagrebačke ceste za sada izvršiti samo asfaltnu sanaciju prijekopa plinovoda i priključaka.

- Tihomir Lukanić navodi da Grad Zagreb na području GČ Sesvete u nedostatku vrtićkih kapaciteta unajmljuje prostore od fizičkih i pravnih osoba i crkve te postavlja vijećničko pitanje s traženjem podataka o najmu i najamninama za prostore u vlasništvu fizičkih i pravnih osoba i crkve na području Gradske četvrti Sesvete koje Grad unajmljuje za potrebe organiziranja predškolskog odgoja s traženjem specifikacije – popisa tih prostora, visina najma (mjesečno ili godišnje), ugovorima i drugoj dokumentaciji, te prilaže pitanje u pisanom obliku.   
Dalje navodi kako bi bilo vrijeme da se planira neki novi objekt dječjeg vrtića na području GČ Sesvete. 

- Stjepan Kezerić navodi da je koliko mu je poznato cijena najma uređenog prostora za vrtićku djelatnost 8 eura po m2 mjesečno, a pitanje vijećnika uputit će se nadležnim uredima.

- Dražen Markota obavještava da je Grad raspisao urbanističko-arhitektonski natječaj za dječji vrtić u Sesvetskom Kraljevcu – sjever, na lokaciji planiranoj GUP-om Sesveta, nakon čega će se moći krenuti u izradu projektne dokumentacije i ishođenje dozvola.

- Stjepan Kezerić potom prenosi poziv na manifestacije Vugrovečko miholje u Vugrovcu Donjem i na Domjanićeve noći u Adamovcu, te na obilježavanje godišnjice i dana 144. brigade HV-a (8. listopada), kao i na prezentaciju ustroja mjesne samouprave (6. listopada u 17,00 sati u dvorani, Narodnog Sveučilišta), za što su pozivnice, odnosno pozivi dostavljeni članovima Vijeća na mail-adrese, te zatvara sjednicu Vijeća.  


Dovršeno u 19,00 sati.


KLASA: 026-02/17-01/390
URBROJ: 251-06-11-12-17-6
Sesvete, 29. rujna 2017.

